燎蚊
作者：項安世
朝代：宋

paragraphs: 欲昏疑霧合，未暗已雷鳴。
驅逐無長策，紛紜劇亂兵。
晝潜如設伏，夜嘯若先聲。
喙慘戈矛利，身微坌𡏖輕。
嘬膚來汗血，皤腹去朱櫻。
壁以青油固，麾之白羽明。
聞風聊讋息，得路即喧轟。
婉婉工乘隙，騷騷故徹更。
據經當烈澤，考傳合熸荆。
耿耿銀缸動，熒熒爝火行。
翼焦身尚奮，力盡勢還傾。
壘合無逃虜，膏血可築京。
周遭期勦絕，小大悉炮烹。
爇左時驚合，禽縱或走橫。
奔軍容蹔脫，搜諜靡餘生。
走操華容道，追劉白帝城。
周瑜方奏凱，陸遜遂成名。
一覺華胥夢，千年戰國情。
區區兩蠻觸，何足較踦贏。